Pazudušie

"Pazudušie" () ir ASV televīzijas seriāls, kurš ieguvis Emmy un Zelta globusa balvas. Seriāls stāsta par Oceanic Airlines reisu 815, kura pasažieri lidoja no Sidnejas uz Losandželosu, bet lidmašīna cieta avāriju uz noslēpumainas salas Klusā okeāna dienvidu daļā. Katrai sērijai raksturīgs, ka tajā stāsts ir par izdzīvojušo dzīvi uz salas, kā arī parādīts, ko katrs seriāla tēls piedzīvojis pirms lidmašīnas katastrofas. Seriāla autori ir Deimons Lindelofs, Džefrijs Džeikobs Eibramss un Džefrijs Lībers un to galvenokārt filmēja Oahu salā, Havajās.

Pilotsēriju kanālā ABC rādīja 2004. gada 22. septembrī, un tā bija visdārgākā pilotsērija kanāla vēsturē ar budžetu no 10 līdz 14 miljoniem ASV dolāru. Tomēr pilotsērija attaisnoja savu budžetu, jo to noskatījās gandrīz 19 miljoni skatītāju. Kopumā seriāls kļuva par vienu no dārgākajiem televīzijas seriāliem, pateicoties tā filmēšanai Havaju salās un lielajam filmēšanā iesaistīto aktieru skaitam. Pirmā sezona bija veiksmīga, skatītāji un kritiķi to labi uzņēma, kā rezultātā seriālu pagarināja par vēl divām sezonām.

2007. gada maijā paziņoja, ka seriālu pagarina par vēl trim sezonām, ar 16 sērijām katrā, lai gan turpmāk sēriju skaits tika mainīts. Seriāls beidzās 2010. gada 23. maijā, un kopumā tika pārraidīta 121 sērija.

Pēc veiksmīgās pirmās sezonas "Pazudušie" tika apbalvoti ar 57. Emmy balvu kā izcilu drāmas seriālu, bet pats Eibramss saņēma Emmy balvu par savu darbu pilotsērijas režijā. 2006. gada janvārī seriāls ieguva Zelta globusa balvu kā labākais drāmas seriāls.

Seriāls kļuva ļoti populārs, balstoties uz seriāla sižetu izdotas grāmatas un komiksi. Internetā notika divas alternatīvas realitātes spēles (ARG): The Lost Experience 2006. gada vasarā un Find 815 2007. gada beigās. 2008. gada 26. februārī izlaista videospēle Lost: Via Domus.

Latvijā seriālu pārraidīja kanālā LTV7.

 Radīšanas vēsture 
Seriāla radīšana sākās 2004. gada janvārī, kad ABC prezidents Loids Brauns piedāvāja Dž.Dž. Eibramsam ideju izveidot seriālu par lidmašīnas avāriju uz attālas salas. Eibramss nebija pārliecināts par šāda seriāla panākumiem, taču viņam šī ideja patika, un viņš kopā ar Deimonu Lindelofu sāka veidot unikālo seriāla stilu un tā varoņus. Neskatoties uz laika ierobežojumiem un stingro filmēšanas grafiku, tā veidotāji varēja mainīt scenāriju un aktierus.Abrams, J. J and Lloyd Braun, Lost Season 1 DVD (extras), Buena Vista Home Entertainment

Neskatoties uz kritiku par pilotsērijas lielo budžetu, seriāls kļuva par vienu no televīzijas lielākajiem 2004. gada komerciālajiem panākumiem.[lostpedia.com/wiki/Pilot,_Part_1#Production_notes Pilot, Part 1 — Production notes]

 Sezonas 

 1. sezona 

Pirmajā sezonā ir 25 sērijas, un tās pirmizrāde bija 2004. gada 22. septembrī. Lidmašīnas avārija salā liek pilnīgiem svešiniekiem sadarboties un uzticēties viens otram, lai izdzīvotu. Tomēr šķietami parasta sala izrādās noslēpumu pilna: pa tropu džungļiem skrien polārlāči, dīvains melno Dūmu briesmonis, kas nogalina pilotu, noslēpumaina lūka zemē, džungļos iestrēdzis 19. gadsimta kuģis, naidīgi un noslēpumaini salas iedzīvotāji un daudz kas cits. Daži izdzīvojušie cenšas izkļūt no salas, daži mēģina izdomāt, kā atvērt lūku, citi mēģina izdomāt, kā salā izdzīvot.

 2. sezona 

Otrajā sezonā ir 24 sērijas, un tās pirmizrāde bija 2005. gada 21. septembrī. Izdzīvojušie turpina cīņu ar salas iedzīvotājiem — "Citiem", kā arī atver lūku, zem kuras paslēpts bunkurs, kurā dzīvo cilvēks no kontinenta. Bunkurs piederēja noslēpumainajam projektam DHARMA Initiative, kura mērķi joprojām ir noslēpums. Izdzīvojušie no lidmašīnas centrālās daļas satiekas ar izdzīvojušajiem no astes daļas. Tiek atklāts lidmašīnas avārijas cēlonis un izdzīvojušajiem draud nodevība.

 3. sezona 

Trešajā sezonā ir 23 sērijas, un tās pirmizrāde bija 2006. gada 4. oktobrī. Cīņa starp izdzīvojušajiem un "Citiem" saasinās līdz pilna mēroga karam starp grupām. Izdzīvojušie uzzina par "Citiem" vairāk, un, tuvojoties sezonas beigām, uz salas ierodas sieviete no kuģa, kas, pēc viņas teiktā, atradās netālu no salas. Pēdējā sērijā izdzīvojušajiem izdodas sazināties ar kuģa sakaru virsnieku.

 4. sezona 
Ceturtajai sezonai sākotnēji bija jāsastāv no 16 sērijām, taču Amerikas Scenāristu ģildes streika dēļ sēriju skaitu samazināja līdz 14, un sezonas pirmizrāde bija 2008 gada. 31. janvārī. Izdzīvojušie nonāk saskarē ar kuģa "Kahana" apkalpi, kas pārvadā algotņus, kuru uzdevums ir nogalināt visus nevajadzīgos cilvēkus salā. Izdzīvojušie atrod vairāk staciju, kas pieder Dharmas projektam, kā arī ar tām saistītus priekšmetus. Galu galā kuģis uzsprāgst algotņu līdera dēļ. No salas tiek izglābti seši lidmašīnas pasažieri.

 5. sezona 
Piektajā sezonā ir 17 sērijas, un tās pirmizrāde bija 2009. gada 21. janvārī. Sala sāk pārvietoties atpakaļ laikā, un atlikušie uz salas izdzīvojušie atgriežas atpakaļ laikā 1977. gadā. Pieci no salas izbēgušie pasažieri ir spiesti atgriezties salā, lai atjaunotu salas "kodolu".

 6. sezona 
Sestajā sezonā ir 18 sērijas, un tās pirmizrāde bija 2010. gada 2. februārī. Šajā sezonā ir divas stāstījuma līnijas: tas, kas notiek uz salas, un alternatīva realitāte, kurā visi mirušie varoņi satiekas pēc nāves. Sezonā tiek atklāta lielākā daļa noslēpumu: džungļos iestrēdzis kuģis, Dūmu briesmoņa vēsture un citi.

 Lomās 

Seriāla varoņi piedzīvojuši milzīgas izmaiņas, salīdzinot ar sākotnējo koncepciju. Džekam Šepardam bija jāmirst pilotsērijā, un Maiklam Kītonam bija jāatveido šo varoni, taču ABC vadītāji uzstāja, lai Džeks izdzīvotu. Dominiks Monahans bija paredzēts Džeimsa Forda lomas atveidošanai, taču kinoproducentiem viņš iepatikās un īpaši viņam pārrakstīja Čārlija Peisa lomu. Horhe Garsija noklausījās arī Forda lomai, tomēr viņam pārrakstīja Hugo Reijesa lomu. Džošs Holovejs, pēc kinoproducentu vārdiem, aizmirsa savas replikas un salauza krēslu. Viņiem tas patika un viņi mainīja Džeimsa Forda raksturu, lai tas atbilstu Džoša personībai. Jundžina Kima noklausījās Keitas Ostinas lomu, bet kinoproducenti nolēma uzrakstīt viņai Sun Kvona lomu. Saida varonis arī nebija oriģinālajā scenārijā. Džona Loka un Maikla Dosona varoņi tika radīti īpaši viņus atveidojošajiem aktieriem. Emīlijas de Ravinas atveidotās Klēras varonis sākotnēji bija otrā plāna varonis, tāpat kā Maikla Emersona atveidotais Bens Lainuss.

 Reklāmas kampaņa 
Pirms trešās sezonas pirmizrādes Oceanic Airlines reklāmas stendi parādījās vairākās pasaules pilsētās. Šos stendus "sabojāja" nezināmi vandaļi, kuri uz tiem uzrakstīja Find815.com, kas bija saite uz vietni ar ARG spēli Find 815.

Kādu laiku internetā bija arī Oceanic Airlines tīmekļa vietne, kas pašlaik novirza lietotāju uz ABС kanāla vietni. Pirms piektās sezonas parādījās tīmekļa vietne citai aviokompānijai — Ajira Airways, kas šobrīd nedarbojas.

Pirms piektās sezonas parādījās Dharma projekta tīmekļa vietne ar nosaukumu DharmaWantsYou.com, kurā lietotājiem piedāvāja veikt testu, lai kļūtu par Dharma projekta atdzimšanas dalībnieku. Vietnes pastāvēšanas 9 nedēļu laikā tajā reģistrējušies vairāk nekā 14 tūkstoši cilvēku.

 "Pazudušie: Trūkstošie gabali" (2007. gads) 

2005. gadā izsludināja projektu ar nosaukumu "Pazudušie: Video dienasgrāmatas", taču līguma ierobežojumu dēļ projektu vairākkārt atcēla. 2007. gadā projektu izlaida, mainot nosaukumu uz "Pazudušie: Trūkstošie gabali".

"Pazudušie: Trūkstošie gabali" sastāv no 13 minisērijām, kuru garums ir no 1 līdz 4 minūtēm. Minisērijas nav savstarpēji saistītas, stāstot par situāciju no viena vai divu varoņu dzīves.

 Pēc seriāla beigām 

 Izsole 
Pēc seriāla beigām, no 2010. gada 21. līdz 22. augustam, slavenais izsoļu nams Profiles In History rīkoja izsoli, kurā pārdeva milzīgu rekvizītu skaitu. Pārdotas Oceanic Airlines lidmašīnas atlūzas, Dharmas furgoni, dators no stacijas "Gulbis", seriāla varoņu pases un viņu iekāpšanas kartes reisiem 815 un 316, Loka ratiņkrēsls, zivju cepumu komplekts polārlāčiem no stacijas "Hidra" un daudzas citas lietas.

 Loterija 
Seriālā Hugo Reijess loterijā laimēja 158 miljonus ASV dolāru, izmantojot skaitļus "4 8 15 16 23 42". Pēc seriāla beigām ASV loterijā Mega Millions notika džekpota izloze 380 miljonu ASV dolāru apmērā. Loterijā it kā bija iespējams laimēt, izmantojot to pašu skaitļu kombināciju, ko izmantoja Reijess. Rezultātā, laimesta kombinācija bija "4 8 15 25 47 42". Džekpotu laimēja uzreiz divi cilvēki, tāpēc to sadalīja starp viņiem.

 Atsauces 

 Ārējās saites 


Kategorija:Zelta globusa balvas ieguvēji (televīzijas seriāli — drāmas)